Σίμος Βαβουλίδης

Ο **Συμεών Βαβουλίδης**, ευρύτερα γνωστός ως Σίμος Βαβουλίδης, ήταν Έλληνας ποδοσφαιριστής, ο οποίος αγωνίστηκε ως επιθετικός στην ομάδα του Άρη Θεσσαλονίκης κατά τη διετία 1960 - 1962.

## Καριέρα
Ο Βαβουλίδης ξεκίνησε την καριέρα του ως επιθετικός, από την ομάδα της γενέτειράς του τον **Κεραυνό Βάθης Κιλκίς**. Στη συνέχεια μεταγράφηκε στον Οδυσσέα Κορδελιού.

Το καλοκαίρι του 1960 πραγματοποίησε το μεγάλο άλμα στην καριέρα του, μεταγραφόμενος στον Άρη Θεσσαλονίκης. 

Πολύ σύντομα κατέκτησε μια θέση βασικού στην επίθεση της ομάδας καθώς διέθετε αρκετά προσόντα, κυρίως όμως δύναμη, αποφασιστικότητα και πάθος. Αγωνίστηκε σε δεκαοκτώ αγώνες του πρωταθλήματος Α’ Εθνικής του 1960-61 καθώς και σε ένα ματς Κυπέλλου. 

Πραγματοποίησε το ντεμπούτο του στις 18 Σεπτεμβρίου 1960, στην πρεμιέρα του πρωταθλήματος,  στον αγώνα Θερμαϊκός-Άρης 1-1. 

Σημείωσε το παρθενικό του τέρμα με τα χρώματα του Άρη, στις 18 Δεκεμβρίου 1960, σκοράροντας το δεύτερο τέρμα της ομάδας του στη νίκη με 2-0  επί της Προοδευτικής, στα πλαίσια της 12η αγωνιστικής του πρωταθλήματος. 

Στη μοναδική του παρουσία -εκείνη τη σεζόν- για το θεσμό του κυπέλλου, σκόραρε στον εκτός έδρας αγώνα με τον Ολυμπιακό, στις 7 Μαΐου 1961. 

Κατά τη σεζόν 1961-62, έχασε τη θέση του βασικού και αγωνίστηκε μόνο σε 4 αγώνες πρωταθλήματος αλλά και σε έναν αγώνα για το θεσμό του Κυπέλλου, κόντρα στον Όλυμπο Κατερίνης (8 Απριλίου 1962) όπου και σκόραρε το μοναδικό τέρμα της αναμέτρησης.

Η καριέρα του στον Άρη  τελείωσε με τον σοβαρό τραυματισμό του στον αγώνα κατάταξης κόντρα στην Νίκη Βόλου στις 2 Ιουλίου 1962, (συγκρούστηκε με τον συμπαίκτη του Παντελάκο). Πιο συγκεκριμένα, σε εκείνο το ματς, ο προσωρινός προπονητής του Άρη,  ο Βασίλης Γρηγοριάδης,  θέλησε να δοκιμάσει νέους παίκτες και σε νέες θέσεις. Έτσι τοποθέτησε τον Βαβουλίδη στη θέση του αριστερού οπισθοφύλακα, μια θέση στην οποία δεν είχε αγωνισθεί πότε στο παρελθόν. Στο 20’ λεπτό της αναμέτρησης και στην προσπάθειά του ο Βαβουλίδης  να ανακόψει μια μπαλιά προς την περιοχή της ομάδας του, συγκρούστηκε με εξελθόντα τερματοφύλακα  και υπέστη διπλό κάταγμα στο αριστερό του πόδι.

Επιχείρησε να επιστρέψει στην αγωνιστική δράση και να ξαναμπεί στο αγωνιστικό πρόγραμμα της ομάδας χωρίς ουσιαστικό αποτέλεσμα και τελικά ζήτησε και παραχωρήθηκε με υποσχετική στην προηγούμενη ομάδα του, τον Οδυσσέα Κορδελιού, τον Αύγουστο του 1964.

Αν και ήθελε να μονιμοποιήσει την παραμονή του στον Οδυσσέα Κορδελιού με ελεύθερη μεταγραφή, ο Άρης αρνήθηκε, συνεχίζοντας να τον παραχωρεί με διαδοχικές υποσχετικές.

Ολοκλήρωσε την καριέρα του στον Οδυσσέα, το 1972, αγωνιζόμενος  κατά τα τελευταία χρόνια με το διπλό ρόλο του παίκτη-προπονητή.

## Προσωπική ζωή
Ο αδελφός του, ο Αναστάσιος, υπήρξε αθλητής του βόλεϊ και κατέκτησε με την εφηβική ομάδα του Άρη το Πρωτάθλημα Θεσσαλονίκης το 1983. Ο άλλος αδελφός του, ο Χρήστος, υπήρξε επίσης ποδοσφαιριστής αγωνιζόμενος τόσο στο Οδυσσέα Κορδελιού, όσο και μετέπειτα στην εφηβική ομάδα του Άρη. 

## Στατιστικά



## Παραπομπές


## Πηγές

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Επιθετικοί ποδοσφαιριστές